Wen, en die toeskouers kom terug | Netwerk24
Deur Cobus Claassen 28 Mei 2018 14:44
Wenrugby. Dít is die enigste manier hoe die Brumbies se toekoms verseker kan word, sê Dan McKellar, die span se hoofafrigter.
Sy reaksie kom nadat die Brumbies se rugbybase verlede week gewaarsku het die span kan “ophou bestaan” as daar nie in die afsienbare toekoms aansienlik meer ondersteuners die span se tuiswedstryde bywoon nie.
Dan McKellar, die Brumbies se hoofafrigter. Foto: Getty Images
Slegs 5 283 toeskouers is deur die Canberra-stadion se hekke toe hulle teen die Melbourne Rebels in hul vorige tuiswedstryd in die Superreeks gespeel het.
McKellar sê toeskouergetalle is die alfa en omega vir enige beroepspan.
“Dit is uit ’n kommersiële oogpunt van groot belang. Daar moet ondersteuners deur jou hekke kom om finansieel lewensvatbaar te bly.
“Ek glo vanaand (Saterdag se sege van 38-28 oor die Bulle op Loftus Versfeld) sal ons ondersteuners opgewonde maak.
“Ons het goeie rugby gespeel die afgelope paar weke, maar ek het reeds vir die spelers gesê dit is belangrik om nou huis toe te gaan en daar aanskoulike wenrugby te speel.”
“Daar word gehoop vir 15 000 mense by ons volgende wedstryd en met ’n uitslag soos vanaand s’n, kan daardie syfer ’n werklikheid word.”
Die Brumbies speel Sondag tuis teen die Sunwolves.
Sam Carter, die Brumbies se kaptein, is van mening toeskouergetalle is nie net vir sy span ’n uitdaging nie.
Daar word gehoop vir 15 000 mense by ons volgende wedstryd en met ’n uitslag soos vanaand s’n, kan daardie syfer ’n werklikheid word.
Daar was Saterdag slegs 8 189 mense op Loftus.
McKellar meen voorts daar word te veel gemaak van die Nieu-Seelandse spanne se oorheersing oor die Aussies in die reeks.
Die vreugde was groot in Australiese rugby toe die Waratahs die vorge naweek in Sydney die Highlanders 41-12 verslaan het.
Dit was die eerste sege wat een van Australië se vier franchises in 40 wedstryde teen ’n Nieu-Seelandse span kon behaal.
“Dit is ’n lekker opskrif vir die media as jy nie ’n Nieu-Seelandse span in 40 wedstryde geklop het nie.
“Die Waratahs het die tendens beëindig en ek glo die ander Aussie-spanne kan ook.
“Daar was dalk enkele gevalle wat ons die laaste paar jaar teen ’n Nieu-Seelandse span gespeel het en dit ’n eensydige wedstryd was.
“Natuurlik is dit nie iets wat jy kan ignoreer nie, maar ek is nie van mening dat die Kiwi-spanne ’n sielkundige houvas op ons het nie.”
Meer oor: Brumbies | Bulle | Superrugby | Loftus
Bulle gly; Marco en Roelof lank buite aksie
Junior Bok van Bulle vertrek oorsee
Brumbies troef Bulle op Loftus Versfeld